एग्जाम ड्यूटी से बचने के लिए नहीं चलेगा बीमारी का बहाना
बठिंडा| एग्जामड्यूटी से बचने के लिए मास्टर जी बीमारी का बहाना नहीं बना पाएंगे। सेहत विभाग ने सिविल सर्जन्स को हिदायत की है कि बोर्ड की परीक्षाओं के मद्देनजर किसी भी टीचर को मेडिकल बनाकर देते समय खास ध्यान रखा जाएगा। सिविल सर्जन दफ्तर या फिर अन्य सरकारी अस्पतालों में खास मामलों में ही मेडिकल बनाकर दिया जाए। अगर मेडिकल बनाया भी जाता है, तो उस खास बीमारी का उल्लेख भी किया जाए। अक्सर अध्यापक एग्जाम ड्यूटी कटवाने के लिए राजनीतिक अप्रोच लड़ाते हैं। अगर चले तो मेडिकल बनवाने की कोशिश करते हैं, लेकिन डिप्टी डायरेक्टर के इस पत्र से साफ है कि अब एग्जाम ड्यूटी में बीमारी का बहाना बनाकर छुट्टी लेना आसान नहीं होगा। डायरेक्टर सेहत विभाग की ओर से जारी पत्र में कहा गया है कि मार्च के महीने में प्लस टू दसवीं की परीक्षाएं हैं, जिन्हें सही ढंग से चलाने के लिए अध्यापकों की ड्यूटियां लगी हैं। ऐसे में हिदायत है कि सभी सेहत संस्थाओं के सेहत अधिकारी बोर्ड परीक्षाओं में तैनात कर्मचारियों को मेडिकल सर्टिफिकेट सिर्फ खास बीमारी या खास हालातों में ही जारी किया जाए।
hin_Deva hin_Deva